Ai 10 di Zenâr 15 rapresentants storics de çampe indipendentiste basche a àn presentât intune conference stampe il gnûf sogjet politic che al ponte a rapresentâ tes prossimis elezions autonomichis dal prin di Març la ezkerra abertzale. I miltants indipendentiscj a àn dât fûr un document bilengâl là che a presentin il gnûf moviment, che al varà non D3M (Demokrazia 3.000.000), e a àn invidât i citadins bascs a poiâ cu la lôr firme la presentazion des listis eletorâls. Il gnûf sogjet politic – a àn dite i siei rapresentants – al vûl jessi “un imprest par che il Paîs Basc al puedi cjalâ al avignî e al finissi di jessi presonîr dal passât” come che, invezit, a volaressin il PNV e il PSE (sezion basche dal PSOE). La avocature dal stât, dut câs, e à za ativât lis fuarcis di polizie par tirâ dongje informazions sul moviment politic basc e sui siei membris par viodi se a son leams cun Batasuna, ANV o EHAK, i partîts indipendentiscj bascs za metûts fûr leç par mieç de “Ley de Partidos”. Al è duncje probabil che il gnûf sogjet politic al vegni blocât prime di podê presentâsi aes elezions, dal moment che diviers dai siei membris a rivin propit di chês formazions politichis. Tra i prins a domandâ di meti fûr leç D3M a son stâts i rapresentants dal PP (partît che al rapresente la diestre spagnoliste). I unics a difindi, invezit, il dirit dal gnûf moviment a presentâsi aes elezions a son stâts Eusko Alkartasuna e Aralar, o sei i unics partîts bascs inmò legâi a pro de indipendence.
Font: Gara, 11/01/09; EiTB, 10/01/09; Món Divers, 11/01/09; Galiza Hoxe, 10/01/09
fur_Latn lmo_Latn